ჯეი დი ვანსი
ჯეიმზ დევიდ " ჯ.დ. " ვანსი (დაიბადა ჯეიმზ დონალდ ბოუმენი; 2 აგვისტო, 1984) არის ამერიკელი პოლიტიკოსი, ავტორი და საზღვაო ქვეითთა ვეტერანი, რომელიც როგორც შეერთებული შტატების უმცროსი სენატორი ოჰაიოდან 2023 წლიდან მსახურობს. რესპუბლიკური პარტიის წევრი, 2024 წლის შეერთებული შტატების საპრეზიდენტო არჩევნებში დონალდ ტრამპის მიერ წარდგენილია ვიცე-პრეზიდენტობის კანდიდატად. მიდლთაუნის საშუალო სკოლის დამთავრების შემდეგ, ვანსი შეუერთდა აშშ-ს საზღვაო ქვეითთა კორპუსს, სადაც როგორც საბრძოლო კორესპონდენტი 2003 წლიდან 2007 წლამდე მსახურობდა, ექვსი თვე კი ერაყში . შემდეგ ჩაირიცხა ოჰაიოს სახელმწიფო უნივერსიტეტში, რომელიც 2009 წელს დაამთავრა, 2013-ში კი იელის სამართლის სკოლა, სადაც იყო The Yale Law Journal- ის რედაქტორი. 2016 წელს ვანსმა გამოაქვეყნა თავისი მემუარები Hillbilly Elegy, რომელმაც პრესის დიდი ყურადღება მიიპყრო იმავე წლის არჩევნების დროს და 2020 წელს მხატვრულ ფილმად გადაიღეს. ვანსმა მოიგო 2022 წლის შეერთებული შტატების სენატის არჩევნები ოჰაიოში, დაამარცხა დემოკრატიული კანდიდატი ტიმ რაიანი. თავდაპირველად 2016 წლის არჩევნებში დონალდ ტრამპის კანდიდატურას ეწინააღმდეგებოდა, თუმცა პრეზიდენტობის დროს მისი აქტიური მხარდამჭერი გახდა. 2024 წლის ივლისში ტრამპმა რესპუბლიკელთა ეროვნული კონვენციის წინაშე ვანსი თავის თანამოადგილედ წარადგინა. ის პირველი საზღვაო ვეტერანია, რომელიც ვიცე-პრეზიდენტად დასახელდა. ვანსს ეროვნულ კონსერვატორად და მემარჯვენე პოპულისტად თვლიან, თუმცა საკუთარ თავს პოსტლიბერალურ მემარჯვენედ მიიჩნევს. მის პოლიტიკურ პოზიციებში შედის აბორტის, ერთსქესიანთა ქორწინების და იარაღის კონტროლის მიმართ წინააღმდეგობა. ვანსი არის უშვილობის კრიტიკოსი, მას სოციოპათიასთან აკავშირებს და მომხრეა, რომ მშობლებს მეტი ხმის მიცემის უფლება უნდა ჰქონდეთ, ვიდრე არამშობლებს. იგი უკრაინისადმი ამერიკული სამხედრო დახმარების გაგრძელებას ეწინააღმდეგება. ვანსმა გამოთქვა იდეა, რომ კონსერვატორებმა სახელმწიფო ძალა გამოიყენონ, რათა გადაახარისხონ ინსტიტუტებში მყოფი პერსონალები და ჩაანაცვლონ ისინი თანამოაზრეებით რათა "მათ კულტურულ ომში მხარე აირჩიონ".